  Виталий Пронин 3-тӥ-10-тӥ куарусёнэ Ӟуч театрын Егит режиссёръёслэн творческой лабораторизы ужалоз. Театр та проектэз улонэ пыӵатон понна Россиысь Лулчеберетъя министерстволэсь но Удмуртиысь Лулчеберетъя, печатья но иворъёсъя министерстволэсь грант басьтӥз. Проект бордын ужало Санкт-Петербургысь но Мускоысь вылӥ театральной дышетсконниосысь диплом уж дасясь студентъёс - Александр Никаноров, Анфиса Иванова, Олег Молитвин, Дмитрий Удовиченко, Екатерина Ковалёва, Юлия Беляева. Озьы ик соосын ӵош лыктӥзы егит театральной критикъёс но. 8 нунал куспын егит режиссёръёс Ӟуч театрысь артистъёсын пуктозы вакчиесь эскиз-спектакльёсты. Быръем пьесаысь тужгес но лэчыт интыоссэ соос 30-40 минут ӵоже сцена вылын возьматозы. Радъясьёс малпазы творческой лабораторилэн ужаз одно ик учкисез но пыртыны. Нырысетӥ этапын артистъёс быдэс пьесаез шара лыдӟо, собере учкисьёсын пьеса сярысь верасько. 10-тӥ куарусёнэ театрын 15 часын ваньзэ 7 эскиз-спектаклез пуктозы, нош кыкзэ тужгес кужмозэ Ӟуч театрын выль сезонын возьматозы. 3-тӥ куарусёнэ пресс-конференциын лулчеберетъя, печатья но иворъёсъя министрлэн воштӥсез В. Дерюшева егитъёслы, дышем сямъёслэсь куштӥськыса, тунсыко ужъёс кылдытыны сӥзиз. Егитъёс оскытӥзы, татын, Ижын, соослы асьсэ малпанъёссэс быдэстыны луонлык сётэмын бере, одно ик маке выльзэ возьматозы шуыса. Котькудӥз мылкыд карись, нырысь театре жингыртыса яке электрон почта пыр вераськыса, пьеса лыдӟонэ лыктыны быгатэ. Та лабораториын учкисьлэн кулэлыкез туж бадӟым. Солэн но режиссёрлэн диалогзы пыр пьесалэн выль пуштросэз усьтӥське, шудӥсьёслы рользэс валан понна туж бадӟым юрттэт луэ. Лабораторилэн нырысетӥ ужан нуналаз Санкт-Петербургысь вуоно режиссёр Анфиса Иванова но Ӟуч театрысь егит артистъёс лыдӟизы Юрий Клавдиевлэсь «Заполярная правда» пьесазэ. Со ВИЧ-инфекциен висисьёслэн улонзы сярысь маде. Шуге-леке сюрыса, адямилэн синмыз усьтӥське, улонэз дунъяны но яратыны кутске. Сыӵе пуштросэн сюжетэз усьтон понна быгатоз меда режиссёр выль амал шедьтыны? Пьесаез кылзыны лыктэм калык, та пумысен шугъяськыса, дораз кошкиз. Улонэ пыӵазы-а режиссёрлэн малпанъёсыз, тодмо луоз 10-тӥ куарусёнэ. Теги: Егитъёс Иж театр  